## Labora obri el termini perquè les entitats locals i organismes sol·liciten ajudes per a posar en marxa els tallers d’ocupació Talent Jove

*** Estos tallers permeten que els menors de 30 anys puguen treballar alhora que es formen
* Enguany, per primera vegada, les persones jóvens rebran també formació en mamprenedoria**

Labora, el Servici Valencià d’Ocupació i Formació ha obert el [termini](https://www.gva.es/va/inicio/procedimientos?id_proc=103180) perquè les entitats locals i els organismes sol·liciten ajudes per a posar en marxa els tallers d’ocupació Talent Jove.

El secretari autonòmic d’Ocupació, Antonio Galvañ, ha explicat que estos tallers, que disposen de finançament del Programa operatiu del Fons Social Europeu Plus de la Comunitat Valenciana 2021-2027, permetran que les persones jóvens es formen alhora que treballen.

Així, este programa té com a objectiu millorar la qualificació de les persones jóvens perquè adquirisquen les competències professionals i tècniques necessàries per a accedir al mercat laboral.

Per a Galvañ, la clau d’este programa és que “els jóvens reben un salari des del primer dia, la qual cosa representa un incentiu per a ells”. Així mateix, ha recalcat que enguany, per primera vegada, s’impartirà formació en mamprenedoria, ja que “l’autoocupació és una opció més per a ingressar en el mercat laboral”.

Els programes Talent Jove els poden fer les entitats locals, els organismes autònoms o altres ens públics dependents de Generalitat, les associacions, fundacions i altres entitats privades sense ànim de lucre, amb almenys una delegació en el territori de la Comunitat Valenciana i els Acords/Pactes Territorials per l’Ocupació.

Galvañ ha informat que Labora destinarà a este programa 12,9 milions d’euros, un milió més que l’any passat. “L’ocupabilitat de les persones jóvens és una prioritat de Labora, per esta raó estem treballant en programes que faciliten el seu ingrés en el mercat de treball”, ha declarat.

D’altra banda, el secretari autonòmic d’Ocupació ha recalcat que enguany, per primera vegada, el 50 % de les persones participants han de ser dones, amb l’objectiu de promoure la seua inserció laboral. A més, ha animat les persones jóvens a [donar-se d’alta en Labora](https://www.youtube.com/watch?v=1o3MRldbaNk), ja que oferix multitud d’oportunitats que els permeten el salt al mercat laboral.

Fecha: 03/04/2025